Návrh na odvolanie a vymenovanie 
predsedu slovenských delegácií hraničných komisií so susednými štátmi

	Štátne hranice Slovenskej republiky so susednými štátmi (Česká republika, Maďarská republika, Poľská republika, Rakúska republika a Ukrajina) sú určené medzinárodnými (prezidentskými) zmluvami, ktoré Slovenská republika uzavrela, alebo ktorými je viazaná na základe sukcesie do zmluvných vzťahov. Zmluvy o spoločných štátnych hraniciach1 ustanovujú okrem určenia priebehu štátnych hraníc aj záväzky zmluvných strán pri správe, udržiavaní a dokumentovaní spoločných štátnych hraníc. 

	Zmluvné strany na plnenie záväzkov a úloh, ktoré im zo zmlúv vyplývajú,  zriaďujú hraničné komisie. Zriadenie hraničných komisií je zverené do pôsobnosti vlád zmluvných strán. Hraničné komisie sú zložené z delegácií zmluvných strán v paritnom zložení. Delegáciu vedie jeden z členov vymenovaný za predsedu delegácie. Vymenovanie predsedov delegácií si zmluvné strany oznamujú diplomatickou cestou. 

	Slovenské delegácie hraničných komisií so susednými štátmi boli ustanovené vládou Slovenskej republiky postupne. Za predsedu slovenských delegácií bol vymenovaný Ing. Július Bečka, zamestnanec Ministerstva vnútra Slovenskej republiky, nasledovne:

a)	uznesením vlády SR č. 78 z 1. 2. 1994 za člena a predsedu slovenskej delegácie Spoločnej slovensko-českej rozhraničovacej komisie (komisia skončila činnosť  v roku 1998 po nadobudnutí platnosti zmluvy o spoločnej štátnej hranici),
b)	uznesením vlády SR č. 78 z 1. 2. 1994 za predsedu slovenskej delegácie hraničnej komisie s Poľskou republikou (komisia skončila činnosť v roku 1996 po nadobudnutí platnosti novej zmluvy o spoločnej štátnej hranici),
c)	uznesením vlády SR č. 78 z 1. 2. 1994 za predsedu slovenských delegácií hraničných komisií s Rakúskou republikou, Maďarskou republikou a Ukrajinou,
d)	uznesením vlády SR č. 346 zo 14. mája 1996 za predsedu slovenskej delegácie Stálej slovensko-poľskej hraničnej komisie,
e)	uznesením vlády  SR č. 14 z 13. 1. 1998 za predsedu slovenskej delegácie Stálej slovensko-českej hraničnej komisie.

Menovaný požiadal ku dňu 31. marca 2010 o skončenie štátnozamestnaneckého pomeru  z dôvodu odchodu do starobného dôchodku. V tejto súvislosti je potrebné vykonať zmenu vo funkcii člena a predsedu slovenských delegácií hraničných komisií so susednými štátmi.

V záujme zabezpečenia kontinuity činnosti hraničných komisií sa za predsedu slovenských delegácií navrhuje vymenovať Ing. Petra Šlahora, štátneho zamestnanca ministerstva vnútra, od 1. júla 2010 riaditeľa odboru správy štátnych hraníc. Navrhovaný  kandidát pracuje na úseku správy štátnych hraníc od roku 1996. Od roku 1997 doteraz je členom a zástupcom predsedu slovenských delegácií Stálej slovensko-rakúskej hraničnej komisie a Spoločnej slovensko-maďarskej komisie pre zameriavanie a vyznačovanie štátnych hraníc. Od roku 1997 bol postupne členom alebo expertom všetkých delegácií hraničných komisií so susednými štátmi. Navrhovaný kandidát spĺňa všetky kritéria, má odborné znalosti a skúsenosti a tiež predpoklady na úspešné a dôstojné plnenie funkcie predsedu.